Illum Melvin Theuma, is-sensar fl-assassinju tal-ġurnalista Daphne Caruana Galizia, kellu jixhed waqt il-kumpilazzjoni tax-xhieda kontra Alfred u George Degiorgio, magħrufin bħala l-Fulu u ċ-Ċiniż rispettivament. Madankollu, l-Avukat William Cuschieri, li jirrappreżenta lill-aħwa Degiorgio, irrifjuta li jagħmel il-kontro-eżami ta' Theuma sakemm jissemmgħu r-rikordings li ħa Theuma fil-qorti, u dan jikkonferma bil-ġurament min qed jitkellem fil-konverżazzjonijiet irrekordjati. Għalhekk, il-Maġistrat Claire Stafrace Zammit bagħtet l-atti tal-każ lura fil-Qorti Kriminali. Theuma kien ingħata maħfra presidenzjali biex jgħid kulma jaf fuq dan id-delitt. L-aħwa George u Alfred Degiorgio huma akkużati li qiegħdu l-bomba li qatlet lil Daphne Caruana Galizia taħt il-karozza tagħha u splodewha fis-16 ta' Ottubru tal-2017. Magħhom kien hemm akkużat wkoll Vince Muscat, iżda fit-23 ta' Frar hu ngħata sentenza ta' 15-il sena ħabs wara li wieġeb ħati tal-akkużi miġjuba kontrih fl-assassinju ta' Caruana Galizia. Issa hu sar xhud f'dan il-każ kontra l-aħwa Degiorgio. Minuta b'minuta mill-qorti… L-għodwa t-tajba. Nilqgħukom għal dan il-blogg. Wara l-kontro-eżami ta' Vince Muscat il-Koħħu lbieraħ, illum qed nistennew li jsir il-kontro-eżami ta' Melvin Theuma, persuna kruċjali fl-investigazzjoni ta' dan l-assassinju. Melvin Theuma kien is- sensar f'dan l-assassinju, dak li qabbad lit-tliet irġiel iwettqu d-delitt u li ħallashom. Huwa ngħata maħfra presidenzjali biex jgħid kulma jaf. Minn fejn ħallejna l-każ ilbieraħ, Vince Muscat reġa' semma lill-eks Ministru Chris Cardona b'rabta mal-qtil. Semma wkoll lil Ministru preżenti, għax qal li dan għenhom f'xi ħaġa kbira li wettqu madwar 10 snin ilu. Il-Prim Ministru Robert Abela mbagħad qal li talab lill-Kummissarju tal-Pulizija jinvestiga lil dan il-Ministru li qed isemmi l-Koħħu. Jidħlu l-akkużati. Tidħol il-Maġistrat Claire Stafrace Zammit. Kulħadd f'postu, u nibdew. Il-Maġistrat tistaqsi lill-Avukat William Cuschieri jekk huwiex konxju tad-digriet tal-Qorti superjuri. Dr Cuschieri jwieġeb billi jirreferi għad-deċiżjoni tal-Qorti Kriminali – jgħid li fil-każ tar-rikordings li għamel Melvin Theuma, il-klijenti tiegħu għadhom tal-fehma li dawn ir-rikordings għandhom jissemmgħu fil-qorti. L-Avukat irid li Theuma jikkonferma bil-ġurament li rrekordja dawn il-konverżazzjonijiet u jgħid ta' min huma l-vuċijiet li jinstemgħu. Jgħid li ġaladarba jsir dan kollu, jista' jkompli l-kontro-eżami ta' Melvin Theuma. F'dan l-istadju, mhux se jkompli jsir il-kontro-eżami ta' Theuma, jgħid l-Avukat. Jispjega li l-pożizzjoni tagħhom m'għandhiex tinftiehem li qegħdin jirrinunzjaw dan il-kontro-eżami. Id-Deputat Avukat Ġenerali Philip Galea Farrugia jirreferi għaż-żewġ digrieti maħruġin mill-Qorti Kriminali, li bihom il-Qorti ordnat li jiġi konkluż il-kontro-eżami. Jgħid li fil-kuntest ta' dan id-digriet, id-Difiża hija libera li ssemma' partijiet mir-rikordings lix-xhud u titolbu jikkonferma l-kontenut bil-ġurament. Dr Galea Farrugia jitlob lill-Qorti tiddikjara li l-kontro-eżami ta' Melvin Theuma ġie konkluż. Dr Jason Azzopardi jgħid li l-parte civile taqbel ma' dawn l-argumenti u mar-raġunament tal-Qorti Kriminali, billi dawn saru fl-interess li ssir ġustizzja. Jidħol fl-awla l-Avukat Alfred Abela li qed jirrappreżenta lil Robert u Adrian Agius magħrufin bħala Ta' Maksar. Il-Qorti tiddikjara l-kontro-eżami ta' Theuma konkluż. L-atti tal-każ se jintbagħtu l-Qorti superjuri. Il-Maġistrat toħroġ mill-awla. Dr Cuschieri jgħid kelma mal-aħwa Degiorgio. Jidher li s-seduta se tintemm hawn għax id-Difiża rrifjutat li tagħmel il-kontro-eżami ta' Theuma sakemm jinstemgħu r-rikordings fil-qorti u hu jikkonferma min qed jitkellem fihom. U b'hekk dal-blogg jiġi fi tmiemu. Sephora Francalanza Is-seduta tal-bieraħ Il-Koħħu jgħid li ma qatlux lil Daphne fl-2015 għax ma tħallsux Xi spikka fl-aħħar seduta? Il-Koħħu jgħid li sar jaf lil Chris Cardona fl-2010 meta kien l-avukat tiegħu fuq il-każ tal-HSBC "X'għamilli Ċens, ġew ifittxuli, ħbieli 300 gramma coke ġol-uffiċċju" – Cardona, li kien għadu mhux Ministru fl-2010, lill-Koħħu dwar l-Avukat David Gatt "Ġieli kienu jmorru jixorbu flimkien" – Il-Koħħu dwar Cardona u l-aħwa Degiorgio Bejn l-2014 u l-2015, il-Koħħu u wieħed mill-aħwa Degiorgio kienu għamlu xi tlett ijiem għassa mad-dar ta' Daphne Caruana Galizia Il-Koħħu jgħid li kien infurmat bi pjan li jinqatel xi ħadd ieħor, persuna fil-Korp "Il-bomba ġabuha bil-katamaran" "Il-messaġġ li ntbagħat biex jattiva l-bomba kien twil ħafna b'ħafna kliem u numri" Meta riedu joqtlu lil Daphne fl-2015, kienu involuti George Degiorgio, Vince Muscat u Jamie Vella; kienu xtraw mowbajl Nokia u qagħdu jibagħtulha l-messaġġi minnu Melvin Theuma beda jippressahom għax beża' li tilħaq toħroġ l-informazzjoni u jkunu għadhom ma wettqux id-delitt, skont Vince Muscat Fiż-żmien qabel l-assassinju, Ta' Maksar kienu qegħdin jagħtu lil wieħed mill-aħwa Degiorgio xi €20,000 fix-xahar Il-Koħħu kkonferma li kellhom l-għajnuna materjali ta' Ministru preżentif'xi ħaġa kbira li ġrat 10 snin ilu Wara l-qtil, Melvin Theuma stieden lit-tliet akkużati għal ikla l-Waterfront biex jiċċelebraw imma Alfred Degiorgio deherlu li ma kienx għadda biżżejjed żmien Meta għidt lil George li se jarrestawh, qalli, "Ilni nistennieha din" – Il-Koħħu Dr Jason Azzopardi jistaqsi lil Vince Muscat jafx li fil-mowbajl ta' Yorgen Fenech hemm ismu u kunjomu, id-data tat-twelid tiegħu, u isem u kunjom Ta' Maksar, Jamie Vella u l-aħwa Degiorgio; Muscat jgħid li ma jafx Fit-tliet ġimgħat li kont naf li se jarrestawna "bqajt għaddej normali, ħsibna li lili u lil Alfred mhux se jressquna" – Il-Koħħu Il-Koħħu reġa' qal li Alfred Degiorgio kien qed jikseb l-informazzjoni fuq l-arresti mingħand Chris Cardona Il-Koħħu jiċħad li ġie offrut flus għal pjan ieħor biex tinqatel Daphne Caruana Galizia. Mis-seduta tal-bieraħ Cardona parti mill-pjan tal-qtil ta' Daphne fl-2015, jixhed Muscat L-Avukati Jason Azzopardi u Therese Comodini Cachia qed jidhru għall-familja Caruana Galizia. L-Avukat William Cuschieri qed jidher għall-aħwa Degiorgio. Il-Prosekuzzjoni qed titmexxa mis-Supretendent Keith Arnaud. Il-każ qed jinstema' mill-Maġistrat Claire Stafrace Zammit. Wara s-seduta tal-bieraħ Il-PM b'talba lill-Kummissarju: Investiga min hu l-Ministru li semma l-Koħħu .td_uid_3_6052dfcf7c440_rand.td-a-rec-img{text-align:left}.td_uid_3_6052dfcf7c440_rand.td-a-rec-img img{margin:0 auto 0 0}